Influenzaen ramte både deltagere og en Puch til skruedagen
Alternative metoder blev taget i brug til skruedagen - også da en tank skulle tømmes. Til beroligelse skal nævnes at flasken VAR tom, inden aktionen gik i gang. Klik på billedet for at se galleriet på "Flickr". Foto: Svend Andersen
Influenzaen og andre forhindringer satte sit præg på fremmødet, da Ny Veteranknallert Klub i lørdags havde sin første "Skruedag" i år.
Til gengæld fejlede hverken humør, hitte-på-somhed eller energi noget for de, der var i gang med værktøjet.
I løbet af dagen blev der arbejdet på følgende projekter:
montering af ny kæde og kædehjul
montering af nyt twinsæde
opstart af nyrenoveret motor
udskiftning af gearhåndtag og kabel
opretning af skæve pedalarme
renovering af bag-teleskoper og klargøring til montering
Morgenkaffe og frokost var en del af arrangementet, og da tiden for eftermiddagskaffen blev nået, dukkede yderligere en snes op til socialt samvær, friskbagte boller og udveksling af "det sidste nye".
Blandt de fremmødte var et par stykker, der benyttede lejlighed til at se forsamlingen lidt nærmere an, inden indmeldelse.
På Flickr ligger billeder og video fra Skruedagen
Se billeder fra Skruedagen
Drillerier skortede det heller ikke på i løbet af dagen. Med glimt i øjet, har vi brygget lidt videre på Svend Andersens video-dokumention af, at Puch-knallerter kan have sine opstartsproblemer. Men det skyldes måske også influenzaen.
Patricks Puch Monza på operationsbordet
Patrick Jensen fra Klovborg fik god hjælp til Skruedagen i lørdags og fik igen liv i Puch Monza'en, som han har fået forærende af sin onkel. Klik på billedet for at se flere...
Nye knallerter er grimme, synes 16-årige Patrick Jensen fra Klovborg. Derfor har han også altid gerne villet have "en gammel knallert". Glad var han derfor, da hans onkel forærede ham sin udtjente Puch Monza 2-gear fra 1985.
-Han brugte den ikke - og den duede faktisk heller ikke, fortæller Patrick.
Med god hjælp fra sin far fik Patrick imidlertid gang i Monza'en sidste år, og han havde da kørt på den noget, da uheldet en dag var ude.
-Der kom en bil i vejen, og for at undvige den, så styrtede jeg. Benzinen løb ud, og bag efter, så startede den to gange, men så var den død, fortæller han.
Intet liv i Monza'en
Og den var ikke bare død. Den var helt udslukt.
-Jeg prøvede forskelligt, men det hjalp ikke. Men helt galt gik det først, da en af mine kammerater lige ville prøve at fikse det, lyder hans beskrivelse af Monza-mareridtet.
En sen aften sendte han en besked til Ny Veteranknallert Klub på Facebook vedhæftet et billede af et ledningskaos.
-Hvordan laver man tændingen på en Puch Monza? lød hans korte spørgsmål.
Enden på det blev, at Patrick meldte sig ind i Ny Veteranknallert Klub for at kunne komme til skruedagen i lørdags, hvor han var lovet vejledning og assistance.
Et medlem med Puch Monza-erfaring havde i forvejen fundet et el-diagram, og så var det sådan set bare at gå i gang med fejlfindingen.
Strip i værkstedet
Det viste sig, at Patricks knallert var eftermonteret med en del ekstraudstyr som blandt andet blinklys.
Løsningen blev derfor at strippe knallerten for alt uoriginalt elektrisk udstyr.
Derefter blev el-diagrammet fulgt og det lykkedes at få knallerten startet. Manglende forlys fikses formentlig med en ny pære, da den eksisterende så noget svedet ud.
Da Patrick er under 25 er hans medlemskab til halvt kontingent, hvilket er 100 kr. om året.
Dette - og en del mere - kan han imidlertid spare på forsikringen, da man som medlem af NYVK kan få forsikret sin veteranknallert for 400 kr. gennem aftalen med Fyns Veteranknallert Klub.
-Det skal jeg i hvert fald lige have kigget på, når forsikringen skal fornys, bemærker Patrick.
Det har været dødkedeligt ;-)
Og på spørgsmålet om, hvad han synes om "Skruedagen" lyder svaret med et drillende smil:
-Det har været dødkedeligt. Virkelig. Og så er jeg blevet mobbet, og jeg har blå mærker over det hele på ryggen.
Et eller andet kan tyde på, at han ikke er helt fremmed overfor tonen blandt skrue-folket...
Med alvorlig mine kigger han på Monza'en og tilføjer:
-Nej, det har været dejligt, at der var nogen, der kunne hjælpe. Og jeg glæder mig til, at jeg med tiden får knallerten sat i stand, så den også bliver flot.
Se flere billeder af "Puch Monza"-projektet
Samlet billedgalleri fra Skruedagen
Værkstedskaffe for medlemmer på lørdag fra kl. 15
Skruedagen på lørdag i Ny Veteranknallert Klub afsluttes med værkstedskaffe kl. 15. De ti pladser til skruedagen er for længst besat, men efter kl. 15 åbnes dørene.
For 15 kr. er der kaffe med hjemmebag - alle medlemmer er velkommen. Det samme er evt. nye medlemmer, der overvejer et medlemskab.
Det henstilles dog, at "kaffe-gæsterne" først dukker op EFTER kl. 15, for at deltagerne på skruedagen får fuldt udbytte af dagen i værkstedet.
På gensyn i værkstedet hos formand Viggo Olesen, Gl. Kattrupvej 18, 8751 Gedved.
Læs evt. mere om Skruedagen og arrangementet på lørdag 12. marts under "Kalender 2016"
Værktøjet i sving fra morgenstunden til skruedag
Mobyletten fik blandt andet tætnet cylinderen, da Ny Veteranknallert Klub i går havde skruedag. Foto: NYVK
Klik på billedet for at se billegalleri med 26 billeder i alt fra skruedagen.
Om det var morgenkaffe og det friskbagte bagerbrød, der gjorde det, eller medlemmerne i det hele taget bare er fulde af gejst, ja det står hen i det uvisse. Men der blev fra morgenstunden lagt hårdt ud med værktøjet.
Der blev i løbet af dagen arbejdet med mange forskellige opgaver:
Justerig af tændingssystem
Reparation af testapparat til magnetesering af svinghjulsmagneter
Tætning af cylinder - for-rør til udstødning, samt justering af "snøfterventil" på Mobylette
Renovering / samling af Puch motor
Opstart af Velo Solex, som har stået stille i flere år.
Udskiftning af kabel til bagbremse og andre justeringer på Puch
Reparation af bremse på forhjul til Diesella "skubber"
Adskillelse af nav og reparation af forgaffel til Puch VZ "Flagskib"
Reparation og polering af hjulnav til Puch
Sidste del renovering af Puch MS 50
Fra kl. 14 var der åbne døre for alle interesserede NYVK-medlemmer, værkstedskaffe - og især - besøg af Gunnar Sørensen, der demonstrerede et udsnit af sine miniature motorer.
Gunnar Sørensen er uddannet maskinarbejder og har arbejdet på flere virksomheder i Horsens. På hjemadressen har han både drejebænk og fræser, og han har fremstillet mange dele som "motorfolket" har haft glæde af gennem mange år. Han har således både renoveret / fremstillet sliddele til forskellige motorer. Renoveringsopgaverne har også omfattet motorcykler, blandt meget andet flere Indian.
Gunnar Sørensen demonstrerede sin fire cylindrede flymotor De Haviland Cirrus.
Samtidig har han eksperimenteret med sammenbygning af Jawa-speedwaymotorer - for blot at nævne en del af hans mange eksperimenter.
Fremstilling af motorer i miniature er blandt hans mange specialiteter.
Og de godt 40 medlemmer, der samledes til værkstedskaffen i går, fik syn for sagen, da Gunnar Sørensen startede sin (skala 1:4) hjemmebyggede, fire cylindrede flymotor De Haviland Cirrus.